Bambi en die boef | Maroela Media
Bambi le Roux kan kies en keur onder die manne. Maar sy moes nooit saam met daardie vent afgeneem geword het by die Met nie – nou loop allerlei stories oor haar by die werk en haar boyfriend, Bertus, is ontstoke….dit kry sy nou van haar vriendin 'n guns probeer doen!
Maar sjoe, die Met-man is eenvoudig onweer-staanbaar. Bambi weet nie mooi watter kant toe nie: dié gladde Louis, oor wie 'n mens gedurig onsmaaklike dinge in die pers lees, of die betroubare, blonde, saaierige ortodontis Bertus – ander meisies sou hul skoene agterna gooi vir dié welvarende man! En wat nou eintlik daarvan as sy uitvind hy't twee paspoorte en versteekte foto's van haar saam met Louis? Dis mos sý saak.
Wanneer dinge saam met Bertus lelik skeefloop, is Louis die enigste persoon wat kan help. Maar kan Bambi só 'n gladde karakter enigsins vertrou?
Anita is gebore in Port Elizabeth. Sy het in die visuele kunste studeer en aan UNISA haar BA-Honneurs- en Magistergrade verwerf, albei cum laude. Sy is 'n ma van drie, woon in Kaapstad en is 'n beeldhouer en lektrise in die visuele kunste (CTI, Durbanville- en Claremont-kampusse).